Assoluta imperadora

Assoluta imperadora,
rosa vera senz’ispina,
pregade pro nois Segnora
de su nie, alta reina.

In su tempus chi Liberiu
fit pontifize romanu
custu divinu misteriu
mustrestis a su cristianu,
cun motivu soberanu
e cun missione divina.

Suzzedesit unu die
sende su sole pius forte,
chi coberzesit de nie
totu s’Eschilinu monte,
s’ispantesint in sa corte
pro esser cosa peregrina.

Su pontifize avvisadu
per unu bostru devotu,
un’ecclesia b’hat fundadu
in honore bostru totu,
in sa cale tenent portu
sos infirmos de meighina.

Cust’ecclesia est adornada
de miraculos dogn’hora
sende bois, Virgen sagrada,
dispensera e protettora
magnanima, e cunzessora
d’esser de tesoros mina.

Cust’indigna cunfraria
in nomen bostru fundada
bos giamat Virgen Maria
e in bois est cunfidada,
dade cussa disizada
abba frisca cristallina.

Viva oliva e palma vera,
funtana ’e abba vivente,
platanu postu in rivera
de res altos discendente,
favoride ai custa zente,
sacra istella mattutina.

Pregade pro nois Segnora
de su nie, alta reina.